               EUROPSKA KOMISIJA
            Bruxelles, 28.9.2020.
            COM(2020) 626 final
            2020/0282(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u okviru Konvencije za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina i stavljanju izvan snage Odluke (EU) 2019/937

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Europske unije treba zauzeti u tijelu osnovanom na temelju Konvencije za očuvanje lososa u sjevernom Atlantiku
                  1
                („Konvencija NASCO-a”) o pristupanju – u njezino ime tijekom prijelaznog razdoblja – Ujedinjene Kraljevine Velike Britanije i Sjeverne Irske („Ujedinjena Kraljevina”) toj Konvenciji.

               2.Kontekst prijedloga

               Dana 29. ožujka 2017. Ujedinjena Kraljevina obavijestila je Europsko vijeće o svojoj namjeri povlačenja iz Europske unije na temelju članka 50. Ugovora o Europskoj uniji.

               Unija i Ujedinjena Kraljevina u pregovorima su dogovorile Sporazum o povlačenju na temelju članka 50. Ugovora o Europskoj uniji. Sporazum o povlačenju
                  2
                stupio je na snagu 1. veljače 2020., nakon što je dogovoren 17. listopada 2019., zajedno s Političkom izjavom kojom se uspostavlja okvir za buduće partnerstvo Unije i Ujedinjene Kraljevine.

               Člankom 127. stavkom 1. Sporazuma o povlačenju predviđeno je razdoblje tijekom kojeg se pravo Unije i dalje primjenjuje na Ujedinjenu Kraljevinu i u Ujedinjenoj Kraljevini („prijelazno razdoblje”). To prijelazno razdoblje završava 31. prosinca 2020. Člankom 129. stavkom 1. Sporazuma o povlačenju predviđeno je da je tijekom prijelaznog razdoblja Ujedinjena Kraljevina obvezana obvezama koje proizlaze iz međunarodnih sporazuma koje je sklopila Unija, države članice djelujući u ime Unije ili zajednički Unija i njezine države članice. Člankom 129. stavkom 3. Sporazuma o povlačenju predviđeno je da se u skladu s načelom lojalne suradnje Ujedinjena Kraljevina tijekom prijelaznog razdoblja mora suzdržati od svih djelovanja ili inicijativa koje bi mogle štetno utjecati na interese Unije, posebno u okviru bilo koje međunarodne organizacije, agencije, konferencije ili foruma u kojima Ujedinjena Kraljevina sudjeluje u svoje ime.

               Unija je obavijestila svoje međunarodne partnere o posebnim aranžmanima utvrđenima u Sporazumu o povlačenju. U Sporazumu se navodi da će se tijekom prijelaznog razdoblja Ujedinjena Kraljevina smatrati državom članicom za potrebe međunarodnih sporazuma koje je sklopila Unija.

               Konvencija NASCO-a trenutačno se primjenjuje na Ujedinjenu Kraljevinu stoga što je Unija ugovorna stranka te konvencije. To će završiti na datum na koji Ujedinjena Kraljevina više ne bude obuhvaćena Konvencijom NASCO-a kao država članica Unije.

               Glavni cilj Konvencije NASCO-a jest „doprinijeti kroz savjetovanje i suradnju očuvanju, obnovi, povećanju i racionalnom upravljanju stokovima lososa, uzimajući u obzir najbolje znanstvene dokaze koji su joj dostupni”. Konvencija NASCO-a stupila je na snagu 1. listopada 1983. Depozitar Konvencije NASCO-a jest Vijeće Europske unije.

               U svojem dopisu od 28. veljače 2019. Ujedinjena Kraljevina podnijela je predsjedniku Vijeća NASCO-a zahtjev za odobrenje pristupanja Konvenciji NASCO-a. Dana 11. ožujka 2019. Tajništvo NASCO-a o tom je obavijestilo sve stranke konvencije, uključujući Europsku komisiju. U skladu s člankom 17. Konvencije NASCO-a kako bi se pristupanje Ujedinjene Kraljevine smatralo valjanim potrebno je prethodno odobrenje Vijeća NASCO-a.

               Ujedinjena Kraljevina objasnila je da je njezin zahtjev podnesen u okviru planiranja djelovanja u nepredvidivim situacijama ako se ne postigne sporazum o povlačenju. U svojem je zahtjevu Ujedinjena Kraljevina navela da „[u] slučaju da sporazum o povlačenju bude potpisan, ratificiran i odobren […] Ujedinjena Kraljevina neće položiti ispravu o pristupanju na temelju koje bi bila primljena u članstvo NASCO-a kao zasebna država s učinkom od dana njezina povlačenja iz Europske unije.”

               Vijeće je 27. svibnja 2019. donijelo Odluku (EU) 2019/937
                  3
                o stajalištu koje treba zauzeti u ime Europske unije u okviru Konvencije NASCO-a u pogledu zahtjeva za pristup toj konvenciji koji je podnijela Ujedinjena Kraljevina. Ta je odluka bila povoljna za pristupanje Ujedinjene Kraljevine Konvenciji NASCO-a, ali je odobrenje trebalo biti dano u trenutku na koji se pravo Unije prestane primjenjivati na Ujedinjenu Kraljevinu.

               U skladu s člankom 129. stavkom 4. Sporazuma o povlačenju Ujedinjena Kraljevina tijekom prijelaznog razdoblja može pregovarati, potpisivati i ratificirati međunarodne sporazume koje je sklopila u svoje ime u područjima u kojima Unija ima isključivu nadležnost, pod uvjetom da ti sporazumi ne stupaju na snagu niti se primjenjuju tijekom prijelaznog razdoblja, osim ako Unija to odobri. Odlukom Vijeća (EU) 2020/135
                  4
                utvrđeni su uvjeti i postupak za davanje takvih odobrenja.

               Dopisom od 3. travnja 2020. Ujedinjena Kraljevina obavijestila je Europsku komisiju da namjerava izraziti suglasnost da u svoje ime bude obvezana Konvencijom NASCO-a.

               Tajništvo je 9. srpnja 2020. primilo e-poruku Vijeća Europske unije (depozitara Konvencije NASCO-a) s priloženim zahtjevom Ujedinjene Kraljevine za pristupanje Konvenciji NASCO-a i dopisom za predsjednika NASCO-a. Zahtjev i dopis proslijeđeni su 24. srpnja 2020. U dopisu za predsjednika navodi se da „Ujedinjena Kraljevina namjerava pristupiti Konvenciji na način koji je u skladu s njezinim obvezama iz Sporazuma o povlačenju...”.

               Provedbenom odlukom Vijeća XXX
                  5
                Ujedinjenoj Kraljevini odobrava se da izrazi svoju suglasnost da u svoje ime bude obvezana Konvencijom NASCO-a jer su ispunjeni uvjeti utvrđeni u članku 3. stavku 1. Odluke (EU) 2020/135.

               2.1.Organizacija za očuvanje sjevernoatlantskog lososa

               Organizacija za očuvanje sjevernoatlantskog lososa međunarodna je organizacija osnovana na temelju Konvencije NASCO-a. Osnovana je uzimajući izravno u obzir posebne odredbe o anadromnim ribljim vrstama navedenima u članku 66. Konvencije Ujedinjenih naroda o pravu mora od 10. prosinca 1982. („UNCLOS”)
                  6
               .

               Konvencija se primjenjuje na stokove divljeg lososa koji migriraju izvan područja koja se nalaze u ribolovnoj jurisdikciji obalnih država Atlantika sjeverno od geografske širine 36°S.

               NASCO je stoga nadležan za reguliranje ribolova divljeg lososa na otvorenome moru u cijelom sjevernom Atlantiku. Bavi se i pitanjima o očuvanju stokova divljeg lososa. U širem kontekstu NASCO razmatra daljnje mjere za vode u jurisdikciji ugovornih stranaka kako bi se osiguralo preživljavanje divljeg atlantskog lososa.

               NASCO ima pravnu osobnost, a u odnosima s ostalim međunarodnim organizacijama i na državnom području ugovornih stranaka ima pravnu sposobnost potrebnu za obavljanje svojih dužnosti i ostvarivanje svojih ciljeva.

               2.2.NASCO

               NASCO se sastoji Vijeća, triju regionalnih komisija (Komisija za Sjevernu Ameriku, Komisija za sjeveroistočni Atlantik, Komisija za zapadni Grenland) i Tajništva. U Vijeću su predstavnici svih ugovornih stranaka konvencije: Danske (u odnosu na Farske Otoke i Grenland), Europske unije, Kanade, Norveške, Ruske Federacije i Sjedinjenih Američkih Država. Francuska (u odnosu na Saint-Pierre-et-Miquelon) prisustvuje sastancima NASCO-a u svojstvu promatrača.

               Europska unija stranka je Konvencije NASCO-a jer je njezin sadržaj obuhvaćen područjem primjene zajedničke ribarstvene politike, za koju Unija ima isključivu nadležnost. Države članice obuhvaćene su Konvencijom NASCO-a u okviru prava Unije.

               Europska unija punopravna je članica Komisije za sjeveroistočni Atlantik i Komisije za zapadni Grenland. U Komisiji za Sjevernu Ameriku Europska unija ima pravo podnošenja prijedloga za regulatornih mjera koje se odnose na stokove divljeg lososa koji potječe iz područja Unije i pravo glasanja o tim prijedlozima. U tu svrhu Unija se smatra članicom te komisije ako se u njoj razmatraju takvi prijedlozi.

               2.3.Predviđeni akt NASCO-a

               Podložno odobrenju Vijeća NASCO-a pristup Konvenciji NASCO-a ima svaka država s ribolovnom jurisdikcijom u sjevernom Atlantiku.

               U svojem dopisu od 28. veljače 2019. Ujedinjena Kraljevina podnijela je predsjedniku Vijeća NASCO-a zahtjev za odobrenje pristupanja Konvenciji NASCO-a. Tajništvo NASCO-a 11. ožujka 2019. o tom je zahtjevu obavijestilo sve stranke konvencije, uključujući Europsku komisiju. U skladu s člankom 17. Konvencije NASCO-a kako bi se pristupanje Ujedinjene Kraljevine smatralo valjanim potrebno je prethodno odobrenje Vijeća NASCO-a.

               Odluke Vijeća NASCO-a donose se tročetvrtinskom većinom glasova prisutnih članova koji su glasovali za ili protiv. Glasovanje se može provesti samo pod uvjetom da je prisutno dvije trećine članova Vijeća.

               Isprave o odobrenju ili pristupanju polažu se kod Depozitara. Za svaku stranku koja Konvenciji NASCO-a pristupa nakon polaganja traženih isprava o ratifikaciji, odobrenju ili pristupanju, Konvencija stupa na snagu na dan polaganja isprave o pristupanju.

               3.Stajalište koje treba zauzeti u ime Unije

               Svrha je ove Odluke Vijeća ovlastiti Komisiju da u ime Unije odobri pristupanje Ujedinjene Kraljevine Konvenciji NASCO-a.

               Osnovni je cilj zajedničke ribarstvene politike, kako je utvrđeno u Uredbi (EU) br. 1380/2013 Europskog parlamenta i Vijeća
                  7
                „osigurati da ribolovne aktivnosti budu ekološki, gospodarski i društveno održive i da se njima upravlja u skladu s ciljevima postizanja gospodarskih i društvenih koristi te koristi za zapošljavanje, obnove i održavanja ribljih stokova iznad razina koje mogu osigurati najviši održivi prinos i da pridonose dostupnosti zaliha hrane”.

               U interesu je Unije da Ujedinjena Kraljevina surađuje u upravljanju stokovima lososa uz potpuno poštovanje odredaba UNCLOS-a i Sporazuma Ujedinjenih naroda o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i stokovima vrlo migratornih vrsta od 4. kolovoza 1995.
                  8
                (UNFSA) ili bilo kojeg drugog međunarodnog sporazuma ili norme međunarodnog prava.

               U skladu s člankom 66. UNCLOS-a države iz čijih rijeka potječu stokovi anadromnih riba imaju prvenstveni interes i odgovornost za te stokove. Država podrijetla stokova anadromnih vrsta mora osigurati njihovo očuvanje uvođenjem odgovarajućih regulatornih mjera za ribolov u svim vodama od kopna do vanjskih granica njezina isključivoga gospodarskog pojasa. Ako stokovi anadromnih riba migriraju u vode ili kroz vode od kopna do vanjskih granica isključivoga gospodarskog pojasa države koja nije država podrijetla, ta država mora surađivati s državom podrijetla radi očuvanja i upravljanja takvim stokovima.

               Država porijekla anadromnih stokova i druge države koje love te stokove moraju se usuglasiti oko provedbe članka 66. UNCLOS-a. Takva se suradnja može uspostaviti u okviru regionalnih organizacija za upravljanje ribarstvom.

               Ujedinjena Kraljevina, kao država porijekla i država s ribolovnom jurisdikcijom, ima legitimni interes na području primjene Konvencije NASCO-a jer su vode u isključivom gospodarskom području Ujedinjene Kraljevine i susjednom otvorenom moru dio područja primjene Konvencije NASCO-a.

               Pristupanje Ujedinjene Kraljevine Konvenciji NASCO-a omogućit će Ujedinjenoj Kraljevini suradnju u pogledu mjera očuvanja i upravljanja koje se odnose na lososa uzimajući u obzir prava, interese i obveze drugih zemalja i Europske unije te obvezu obavljanja ribolovnih aktivnosti uz održivo iskorištavanje stokova.

               S obzirom na legitimne ribolovne interese Ujedinjene Kraljevine na području primjene Konvencije NASCO-a, obvezu Ujedinjene Kraljevine da surađuje u pogledu mjera za upravljanje ribarstvom i potrebu da se nakon pristupa Ujedinjene Kraljevine konvenciji osigura obvezujući karakter odluka NASCO-a, Komisija preporučuje da se zahtjev Ujedinjene Kraljevine prihvati.

               Predlaže se da Komisija bude ovlaštena obavijestiti Predsjednika Vijeća NASCO-a o stajalištu Unije kojim se podržava pristupanje Ujedinjene Kraljevine od trenutka prestanka primjene prava Unije na Ujedinjenu Kraljevinu te da u kontekstu Vijeća NASCO-a na kojem će se odlučivati o članstvu Ujedinjene Kraljevine glasuje u skladu s tim.

               Primjereno je Odluku (EU) 2019/937 staviti izvan snage kako bi Unija mogla odobriti pristupanje prije isteka prijelaznog razdoblja.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  9
               .

               4.1.2.Primjena na ovaj predmet

               Podložno odobrenju Vijeća NASCO-a pristup Konvenciji NASCO-a ima svaka država s ribolovnom jurisdikcijom u sjevernom Atlantiku.

               Odluke Vijeća NASCO-a donose se tročetvrtinskom većinom glasova prisutnih članova koji su glasovali za ili protiv. Glasovanje se može provesti samo pod uvjetom da je prisutno dvije trećine članova Vijeća NASCO-a.

               Pristupanje je okončano polaganjem isprave o pristupanju kod depozitara i počinje proizvoditi učinke na dan primitka.

               Depozitar izvješćuje sve potpisnice i sve stranke pristupnice o svim položenim ispravama o odobrenju ili pristupanju te ih obavješćuje o datumu i strankama za koje ta konvencija stupa na snagu.

               Kad stupi na snagu, pristup Ujedinjene Kraljevine bit će obvezujući na temelju međunarodnog prava u skladu s člankom 17. stavkom 3. Konvencije NASCO-a i postoji mogućnost da presudno utječe na sadržaj propisa Unije.

               Predviđenim aktom ne dopunjuje se niti mijenja institucionalni okvir Konvencije NASCO-a. Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju akta o kojemu se zauzima stajalište u ime Unije. Ako akt ima više ciljeva ili elemenata te ako se može utvrditi da je jedan od tih ciljeva ili elemenata glavni, a ostali samo sporedni, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zajedničku ribarstvenu politiku.

               Stoga je materijalna pravna osnova za predloženu odluku članak 43. UFEU-a.

               4.3.Zaključak

               Pravna osnova predložene odluke trebao bi biti članak 43. u vezi s člankom 218. stavkom 9. UFEU-a.

               2020/0282 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u okviru Konvencije za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina i stavljanju izvan snage Odluke (EU) 2019/937

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Konvencija za očuvanje lososa u sjevernom Atlantiku
                  10
                („Konvencija NASCO-a”) odobrena je Odlukom Vijeća 82/886/EEZ
                  11
                i stupila je na snagu 1. listopada 1983.

               (2)Konvencija NASCO-a trenutačno se primjenjuje na Ujedinjenu Kraljevinu stoga što je Unija ugovorna stranka te konvencije.

               (3)U skladu s člankom 17. stavkom 3. Konvencije NASCO-a, pristup konvenciji, uz uvjet odobrenja Vijeća Organizacije za očuvanje sjevernoatlantskog lososa osnovane Konvencijom NASCO-a, ima svaka država koja ima ribolovnu jurisdikciju u sjevernom Atlantiku ili je država porijekla stokova lososa.

               (4)Vijeće je 27. svibnja 2019. donijelo Odluku Vijeća (EU) 2019/937
                  12
                o stajalištu koje treba zauzeti u ime Europske unije u okviru Konvencije NASCO-a u pogledu zahtjeva Ujedinjene Kraljevine za pristup toj konvenciji. Ta je odluka bila povoljna za pristupanje Ujedinjene Kraljevine Konvenciji NASCO-a, ali je odobrenje trebalo biti dano u trenutku na koji se pravo Unije prestane primjenjivati na Ujedinjenu Kraljevinu.

               (5)U skladu s člankom 129. stavkom 4. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju Ujedinjena Kraljevina tijekom prijelaznog razdoblja može pregovarati, potpisivati i ratificirati međunarodne sporazume koje je sklopila u svoje ime u područjima u kojima Unija ima isključivu nadležnost, pod uvjetom da ti sporazumi ne stupaju na snagu niti se primjenjuju tijekom prijelaznog razdoblja, osim ako Unija to odobri. Odlukom Vijeća (EU) 2020/135
                  13
                utvrđeni su uvjeti i postupak za davanje takvih odobrenja.

               (6)Dopisom od 3. travnja 2020. Ujedinjena Kraljevina obavijestila je Europsku komisiju da namjerava izraziti suglasnost da u svoje ime bude obvezana Konvencijom NASCO-a tijekom prijelaznog razdoblja.

               (7)Provedbenom odlukom Vijeća (EU) 2020/XXX
                  14
                Ujedinjenoj Kraljevini odobrava se da izrazi svoju suglasnost da u svoje ime bude obvezana Konvencijom NASCO -a jer su ispunjeni uvjeti utvrđeni u članku 3. stavku 1. Odluke Vijeća (EU) 2020/135.

               (8)U skladu s člankom 66. Konvencije Ujedinjenih naroda o pravu mora (UNCLOS)
                  15
                države iz čijih rijeka potječu stokovi anadromnih vrsta imaju prvenstveni interes i odgovornost za te stokove. Država podrijetla stokova anadromnih vrsta mora osigurati njihovo očuvanje uvođenjem odgovarajućih regulatornih mjera za ribolov u svim vodama od kopna do vanjskih granica njezina isključivoga gospodarskog pojasa. Ako stokovi anadromnih riba migriraju u vode ili kroz vode od kopna do vanjskih granica isključivoga gospodarskog pojasa države koja nije država podrijetla, ta država mora surađivati s državom podrijetla radi očuvanja i upravljanja takvim stokovima.

               (9)Kako bi se spriječilo neodrživo ribarstvo, u interesu je Unije da Ujedinjena Kraljevina surađuje u upravljanju stokovima lososa uz potpuno poštovanje odredaba UNCLOS-a i Sporazuma Ujedinjenih naroda o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i stokovima vrlo migratornih vrsta od 4. kolovoza 1995. (UNFSA)
                  16
                ili bilo kojeg drugog međunarodnog sporazuma ili norme međunarodnog prava.

               (10)Kako je predviđeno člankom 66. UNCLOS-a, oko provedbe tog članka moraju se usuglasiti država porijekla anadromnih stokova i druge države koje love te stokove. Takva se suradnja može uspostaviti u okviru regionalnih organizacija za upravljanje ribarstvom.

               (11)Pristupanje Ujedinjene Kraljevine Konvenciji NASCO-a omogućit će Ujedinjenoj Kraljevini suradnju u pogledu nužnih mjera upravljanja i očuvanja uzimajući u obzir prava, interese i obveze drugih zemalja i Unije kako bi se osiguralo obavljanje ribolovnih aktivnosti uz održivo iskorištavanje predmetnih stokova lososa.

               (12)Pristupanje Ujedinjene Kraljevine prije isteka prijelaznog razdoblja omogućit će Ujedinjenoj Kraljevini da u potpunosti ispuni obveze koje proizlaze iz UNCLOS-a u pogledu mjera očuvanja i upravljanja koje će početi proizvoditi učinke nakon završetka prijelaznog razdoblja i prestanka primjene zakonodavstva Unije na Ujedinjenu Kraljevinu. Stoga je u interesu Unije odobriti zahtjev za pristupanje Konvenciji NASCO-a koji je podnijela Ujedinjena Kraljevina.

               (13)Radi jasnoće i pravne sigurnosti Odluku Vijeća (EU) 2019/937 trebalo bi staviti izvan snage,

               DONIJELO JE OVU ODLUKU:

               Članak 1.

               1.Stajalište koje u ime Unije treba zauzeti u Vijeću Organizacije za očuvanje sjevernoatlantskog lososa („Vijeće NASCO-a”) osnovanom Konvencijom o očuvanju lososa u sjevernom Atlantiku („Konvencija NASCO-a”) jest da se odobri zahtjev za pristupanje Ujedinjene Kraljevine toj konvenciji.

               2.Komisija je ovlaštena glasovati u Vijeću NASCO-a o pristupanju Ujedinjene Kraljevine Konvenciji NASCO-a i o članstvu Ujedinjene Kraljevine u Komisiji za zapadni Grenland i Komisiji za sjeveroistočni Atlantik.

               Članak 2.

               Odluka Vijeća (EU) 2019/937 stavlja se izvan snage.

               Članak 3.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 378, 31.12.1982., str. 24.

                     (2)

                        Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL C 384I, 12.11.2019., str. 1.).

                     (3)

                        Odluka Vijeća (EU) 2019/937 od 27. svibnja 2019. o stajalištu koje treba zauzeti u ime Europske unije u okviru Konvencije za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina, SL L 149, 7.6.2019., str. 61.

                     (4)

                        Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, SL L 29, 31.1.2020., str. 1.

                     (5)

                        Provedbena odluka Vijeća (EU) 2020/XXX od [datum] o davanju odobrenja Ujedinjenoj Kraljevini da izrazi svoju suglasnost da u svoje ime bude obvezana određenim međunarodnim sporazumima koji stupaju na snagu ili će se primjenjivati tijekom prijelaznog razdoblja u području zajedničke ribarstvene politike Unije (SL L xxx, xxx, str. xxx.).

                     (6)

                        Konvencija Ujedinjenih naroda o pravu mora (SL L 179, 23.6.1998., str. 3.).

                     (7)

                        SL L 354, 28.12.2013., str. 22.

                     (8)

                        Sporazum o primjeni odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i stokovima vrlo migratornih vrsta – Deklaracija o nadležnosti Europske zajednice – Deklaracije za tumačenje, SL L 189, 3.7.1998., str. 17.

                     (9)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (10)

                        SL L 378, 31.12.1982., str. 25.

                     (11)

                        Odluka Vijeća 82/886/EEZ od 13. prosinca 1982. o sklapanju Konvencije za očuvanje lososa u sjevernom Atlantiku (SL L 378, 31.12.1982., str. 24.).

                     (12)

                        Odluka Vijeća (EU) 2019/937 od 27. svibnja 2019. o stajalištu koje treba zauzeti u ime Europske unije u okviru Konvencije za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina, SL L 149, 7.6.2019., str. 61.

                     (13)

                        Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).

                     (14)

                        Provedbena odluka Vijeća (EU) 2020/XXX od [datum] o davanju odobrenja Ujedinjenoj Kraljevini da izrazi svoju suglasnost da u svoje ime bude obvezana određenim međunarodnim sporazumima koji stupaju na snagu ili će se primjenjivati tijekom prijelaznog razdoblja u području zajedničke ribarstvene politike Unije (SL L xxx, xxx, str. xxx.).

                     (15)

                        SL L 179, 23.6.1998., str. 3.

                     (16)

                        SL L 189, 3.7.1998., str. 14.


               EUROPSKA KOMISIJA
            Bruxelles, 23.12.2020.
            COM(2020) 852 final
            2020/0378(COD)
            Prijedlog
            ODLUKE EUROPSKOG PARLAMENTA I VIJEĆA
            o izmjeni Odluke Vijeća 2008/971/EZ u pogledu jednakovrijednosti šumskog reprodukcijskog materijala proizvedenog u Ujedinjenoj Kraljevini s takvim materijalom proizvedenim u Uniji
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Odlukom Vijeća 2008/971/EZ utvrđuju se pravila o jednakovrijednosti šumskog reprodukcijskog materijala proizvedenog u trećim zemljama.

               Nakon povlačenja Ujedinjene Kraljevine iz Unije 1. veljače 2020. i s obzirom na istek prijelaznog razdoblja predviđenog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (Sporazum o povlačenju) 31. prosinca 2020., Ujedinjena Kraljevina podnijela je zahtjev Komisiji za priznavanje jednakovrijednosti šumskog reprodukcijskog materijala proizvedenog u toj zemlji u skladu sa zahtjevima iz Direktive Vijeća 1999/105/EZ.

               Ujedinjena Kraljevina prenijela je i učinkovito provela Direktivu 1999/105/EZ od njezina donošenja.

               Obavijestila je Komisiju da se njezino zakonodavstvo, u koje je ta direktiva prenesena, neće promijeniti i da će se nastaviti primjenjivati od 1. siječnja 2021. Komisija je ispitala zakonodavstvo Ujedinjene Kraljevine i zaključila da je šumski reprodukcijski materijal proizveden u Ujedinjenoj Kraljevini jednakovrijedan sa šumskim reprodukcijskim materijalom proizvedenim u Uniji i da je u skladu s Direktivom 1999/105/EZ jer pruža ista jamstva u pogledu odobrenja osnovnog materijala od kojeg potječe i mjera poduzetih za njegovu proizvodnju u cilju stavljanja na tržište kao i materijal proizveden u Uniji.

               •Dosljednost s postojećim odredbama politike u tom području

                  U ovom prijedlogu riječ je tehničkoj primjeni postojećih zahtjeva i zato je u skladu s postojećim odredbama politike u području sjemena ili njegova stavljanja na tržište.

               •Dosljednost u odnosu na druge politike Unije

                  Ovaj je prijedlog u skladu s ciljevima Unijine trgovinske i poljoprivredne politike jer će se njime potaknuti trgovina šumskim reprodukcijskim materijalom koja je u skladu s pravilima Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova ovog akta članak 43. stavak 2. UFEU-a, kojim se Europski parlament i Vijeće ovlašćuje za donošenje odredbi nužnih za ispunjenje ciljeva zajedničke poljoprivredne politike.

               •Supsidijarnost (za neisključivu nadležnost)

                  Zahtjevi za šumski reprodukcijski materijal regulirani su na razini Unije. Kako bi se osiguralo slobodno kretanje materijala uvezenog iz Ujedinjene Kraljevine na unutarnjem tržištu, potrebno je djelovanje na razini Unije.

               •Proporcionalnost

                  To je jedini mogući oblik djelovanja Unije za postizanje željenog cilja.

               •Odabir instrumenta

                  Odluka je prikladan instrument za tu tehničku provedbu postojećih zahtjeva.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo

               •Savjetovanja s dionicima

                  Nije bilo potrebno zasebno savjetovanje jer se inicijativa odnosi samo na tehničku provedbu postojećih pravila, a u prošlosti u okviru sličnih inicijativa nije provedeno zasebno savjetovanje.

               •Prikupljanje i primjena stručnog znanja

                  Komisija je provela zakonodavnu analizu u suradnji s Ujedinjenom Kraljevinom. Ujedinjena Kraljevina prenijela je i provela Direktivu 1999/105/EZ i njezine provedbene akte te je ispunila njihove zahtjeve prije povlačenja iz Unije. Ujedinjena Kraljevina obavijestila je Komisiju da se to zakonodavstvo neće promijeniti te da će se nastaviti primjenjivati od 1. siječnja 2021.

               •Procjena učinka

                  Riječ je o odluci isključivo tehničke prirode kojom se provode postojeća pravila te stoga procjena učinka nije potrebna.

               •Primjerenost i pojednostavnjenje propisa

                  Prijedlog nije povezan s REFIT-om. Predlaže se zadržavanje trgovine šumskim reprodukcijskim materijalom između Ujedinjene Kraljevine i Unije. Priznavanje jednakovrijednosti stoga bi pridonijelo održavanju stalne opskrbe visokokvalitetnim sjemenom u Uniji. Prijedlog ne utječe na troškove usklađivanja za subjekte. „Digitalna provjera” nije primjenjiva na ovaj prijedlog.

               •Temeljna prava

                  Nije primjenjivo

               4.UTJECAJ NA PRORAČUN

                  Nema

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  Nije primjenjivo

               •Dokumenti s objašnjenjima (za direktive)

                  Nije primjenjivo

               •Detaljno obrazloženje posebnih odredaba prijedloga

                  U Odluci 2008/971/EZ utvrđuju se uvjeti pod kojima se šumski reprodukcijski materijal kategorijâ „poznato podrijetlo”, „selekcionirano” i „kvalificirano” proizveden u trećoj zemlji navedenoj u Prilogu I. toj odluci uvozi u Uniju. Odluka se primjenjuje pod pretpostavkom da su ispunjeni uvjeti utvrđeni u Prilogu II. toj odluci i u Direktivama Vijeća 2000/29/EZ i 2001/18/EZ. Sustavi za odobravanje i registraciju osnovnog materijala i za odobravanje i registraciju proizvodnje reprodukcijskog materijala od tog osnovnog materijala, pod nadzorom tijela trećih zemalja navedenih u Prilogu I. toj odluci, ili pod službenom kontrolom tih nadležnih tijela, koja se provodi u trećim zemljama navedenim u ovom Prilogu, smatraju se jednakovrijednima s onima koje države članice provode u skladu s Direktivom 1999/105/EZ.

                  Jedinstvenom materijalnom odredbom u prijedlogu Ujedinjena Kraljevina dodaje se na popis zemalja za koje Unija priznaje jednakovrijednost šumskog reprodukcijskog materijala, a posebno materijala kategorijâ „poznato podrijetlo”, „selekcionirano” i „kvalificirano”, s odgovarajućim materijalom proizvedenim u Uniji. To se temelji na ispitivanju primjenjivog zakonodavstva Ujedinjene Kraljevine i zaključku da su njegovi zahtjevi i sustav jednakovrijedni s onima u Uniji, a posebno u smislu Direktive Vijeća 1999/105/EZ i Odluke Vijeća 2008/971/EZ, te pružaju ista jamstva kao i sustav Unije.

                  Nakon dodavanja Ujedinjene Kraljevine na popis zemalja u Prilogu I. Odluci 2008/97 dopušten je uvoz šumskog reprodukcijskog materijala iz Ujedinjene Kraljevine u Uniju.

               2020/0378 (COD)

               Prijedlog

               ODLUKE EUROPSKOG PARLAMENTA I VIJEĆA

               o izmjeni Odluke Vijeća 2008/971/EZ u pogledu jednakovrijednosti šumskog reprodukcijskog materijala proizvedenog u Ujedinjenoj Kraljevini s takvim materijalom proizvedenim u Uniji

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskog gospodarskog i socijalnog odbora,

               u skladu s redovnim zakonodavnim postupkom,

               budući da:

               (1)Odlukom Vijeća 2008/971/EZ
                  1
                utvrđuju se pravila o jednakovrijednosti šumskog reprodukcijskog materijala proizvedenog u trećim zemljama.

               (2)Direktiva Vijeća 1999/105/EZ
                  2
                primjenjuje se na stavljanje šumskog reprodukcijskog materijala na tržište unutar Unije. Odnosi se na reprodukcijski materijal onih vrsta stabala i njihovih umjetnih hibrida koji su važni za šumarstvo u cijeloj Uniji ili dijelu Unije.

               (3)Ujedinjena Kraljevina prenijela je i učinkovito provela Direktivu Vijeća 1999/105/EZ, kao i njezine provedbene akte.

               (4)Pravo Unije, uključujući Direktivu 1999/105/EZ i Odluku 2008/971/EZ, primjenjuje se na Ujedinjenu Kraljevinu i u njoj tijekom prijelaznog razdoblja koje završava 31. prosinca 2020., u skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (Sporazum o povlačenju), a posebno njegovim člankom 126. i člankom 127. stavkom 1.

               (5)S obzirom na istek prijelaznog razdoblja predviđenog u Sporazumu o povlačenju, Ujedinjena Kraljevina podnijela je Komisiji zahtjev za priznavanje jednakovrijednosti, počevši od 1. siječnja 2021., šumskog reprodukcijskog materijala proizvedenog u toj zemlji s takvim materijalom proizvedenim u Uniji u skladu s odgovarajućim pravom Unije.

               (6)Ujedinjena Kraljevina obavijestila je Komisiju da se njezino zakonodavstvo, u koje je prenesena Direktiva 1999/105/EZ, neće promijeniti i da će se nastaviti primjenjivati od 1. siječnja 2021.

               (7)Komisija je ispitala relevantno zakonodavstvo Ujedinjene Kraljevine. Zaključila je da je šumski reprodukcijski materijal proizveden u Ujedinjenoj Kraljevini, a posebno materijal kategorijâ „poznato podrijetlo”, „selekcionirano” i „kvalificirano”, jednakovrijedan sa šumskim reprodukcijskim materijalom koji je proizveden u Uniji i koji je u skladu s Direktivom 1999/105/EZ i uvjetima iz Priloga II. Odluci 2008/971/EZ, s obzirom na to da pruža ista jamstva u pogledu odobrenja osnovnog materijala od kojeg potječe i mjera poduzetih za njegovu proizvodnju u cilju stavljanja na tržište kao i materijal proizveden u Uniji.

               (8)Stoga je primjereno priznati jednakovrijednost takvog šumskog reprodukcijskog materijala proizvedenog u Ujedinjenoj Kraljevini s onim proizvedenim u Uniji.

               (9)Ujedinjenu Kraljevinu stoga bi trebalo uvrstiti u Prilog I. Odluci 2008/971/EZ, ne dovodeći u pitanje primjenu prava Unije na Ujedinjenu Kraljevinu i u Ujedinjenoj Kraljevini u vezi sa Sjevernom Irskom u skladu s člankom 5. stavkom 4. Protokola o Irskoj / Sjevernoj Irskoj uz Sporazum o povlačenju u vezi s Prilogom 2. tom protokolu.

               (10)Odluku 2008/971/EZ trebalo bi stoga na odgovarajući način izmijeniti.

               (11)Budući da prijelazno razdoblje predviđeno Sporazumom o povlačenju završava 31. prosinca 2020., ova bi se Odluka trebala primjenjivati od 1. siječnja 2021.,

               DONIJELI SU OVU ODLUKU:

               Članak 1.

               Izmjene Odluke 2008/971/EZ

               Prilog I. Odluci 2008/971/EU mijenja se u skladu s Prilogom ovoj Odluci.

               Članak 2.

               Stupanje na snagu i primjena

               Ova Odluka stupa na snagu trećeg dana od dana objave u Službenom listu Europske unije.

               Primjenjuje se od 1. siječnja 2021.

               Članak 3.

               Adresati

               Ova je Odluka upućena državama članicama.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        Odluka Vijeća 2008/971/EZ od 16. prosinca 2008. o jednakovrijednosti šumskog reprodukcijskog materijala proizvedenog u trećim zemljama (SL L 345, 23.12.2008., str. 83.).

                     (2)

                        Direktiva Vijeća 1999/105/EZ od 22. prosinca 1999. o stavljanju na tržište šumskog reprodukcijskog repromaterijala (SL L 11, 15.1.2000., str. 17.).

    ---documentbreak---

               EUROPSKA KOMISIJA
            Bruxelles, 23.12.2020.
            COM(2020) 852 final
            PRILOG
            Prijedlogu
            ODLUKE EUROPSKOG PARLAMENTA I VIJEĆA
            o izmjeni Odluke Vijeća 2008/971/EZ u pogledu jednakovrijednosti šumskog reprodukcijskog materijala proizvedenog u Ujedinjenoj Kraljevini s takvim materijalom proizvedenim u Uniji

               PRILOG

               U Prilogu I. Odluci 2008/971/EZ tablica se mijenja kako slijedi:

               1.sljedeći unos umeće se između unosa za „CH” i unosa za „NO”:

                        „GB**

                        Ministarstvo za okoliš, hranu i ruralna područja (DEFFRA)

                        Politika sorti i sjemena

                        Eastbrook, Shaftesbury Road

                        Cambridge CB2 8DR

               ___________________________

               (**) U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno člankom 5. stavkom 4. Protokola o Irskoj / Sjevernoj Irskoj u vezi s Prilogom 2. tom protokolu, za potrebe ovog Priloga upućivanja na Ujedinjenu Kraljevinu ne uključuju Sjevernu Irsku.”;

               2.bilješka (*) zamjenjuje se sljedećim:

               „(*) CA – Kanada, CH – Švicarska, GB – Ujedinjena Kraljevina, NO – Norveška, RS – Srbija, TR – Turska, US – Sjedinjene Američke Države.”


               EUROPSKA KOMISIJA
            Bruxelles, 23.12.2020.
            COM(2020) 853 final
            2020/0379(COD)
            Prijedlog
            ODLUKE EUROPSKOG PARLAMENTA I VIJEĆA
            o izmjeni odluka Vijeća 2003/17/EZ i 2005/834/EZ o jednakovrijednosti pregleda na terenu i provjera postupaka održavanja sorata poljoprivrednih biljnih vrsta koje se provode u Ujedinjenoj Kraljevini
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Odlukom Vijeća 2003/17/EZ
                  1
                određenim trećim zemljama priznaje se jednakovrijednost u pogledu pregleda usjeva na terenu i proizvodnje sjemena određenih vrsta koji se provode u skladu s direktivama Vijeća 66/401/EEZ, 66/402/EEZ, 2002/54/EZ, 2002/55/EZ i 2002/57/EZ. Nacionalne odredbe kojima se uređuje sjeme koje se pobire i kontrolira u tim zemljama pružaju ista jamstva u pogledu svojstava sjemena i postupaka za njegovo ispitivanje, za jamčenje identifikacije sjemena te za označivanje i za kontrolu kao i odredbe koje se primjenjuju na sjeme koje se pobire i kontrolira unutar Unije.

               Ujedinjena Kraljevina podnijela je Komisiji zahtjev za priznavanje jednakovrijednosti njezina sjemena krmnog bilja, sjemena žitarica, sjemena repe te sjemena uljarica i predivog bilja u skladu s Odlukom 2003/17/EZ.

               Komisija je ispitala važeće zakonodavstvo Ujedinjene Kraljevine. Zaključila je da su postojeći zahtjevi i sustav jednakovrijedni s onima u Uniji i da pružaju ista jamstva kao i sustav Unije.

               Stoga je primjereno priznati jednakovrijednost sjemena iz Ujedinjene Kraljevine s onim koje se pobire, proizvodi i kontrolira u Uniji.

               U skladu s direktivama 66/401/EEZ, 66/402/EEZ, 2002/54/EZ, 2002/55/EZ i 2002/57/EZ, Ujedinjena Kraljevina Komisiji je podnijela i zahtjev za priznavanje jednakovrijednosti provjera postupaka održavanja sorata poljoprivrednih biljnih vrsta koje se provode u Ujedinjenoj Kraljevini.

               Komisija je ispitala odgovarajuće zakonodavstvo Ujedinjene Kraljevine i njegovu istovrijednost s odredbama o održavanju sorti u skladu s direktivama 66/401/EEZ, 66/402/EEZ, 2002/53/EZ, 2002/54/EZ, 2002/55/EZ i 2002/57/EZ. Zaključila je da provjere postupaka održavanja tih sorata koje se provode u Ujedinjenoj Kraljevini pružaju ista jamstva kao i provjere koje provode države članice.

               Stoga je primjereno priznati jednakovrijednost službenih provjera postupaka održavanja sorata u Ujedinjenoj Kraljevini utvrđenih tim direktivama s onima u EU-u.

               •Dosljednost s postojećim odredbama politike u tom području

                  U ovom prijedlogu riječ je tehničkoj primjeni postojećih zahtjeva i zato je u skladu s postojećim odredbama politike u području sjemena ili njegova stavljanja na tržište.

               •Dosljednost u odnosu na druge politike Unije

                  Ovaj je prijedlog u skladu s ciljevima Unijine trgovinske i poljoprivredne politike jer će se njime potaknuti trgovina sjemenom koje je u skladu s pravilima Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova ovog akta članak 43. stavak 2. UFEU-a, kojim se Europski parlament i Vijeće ovlašćuje za donošenje odredbi nužnih za ispunjenje ciljeva zajedničke poljoprivredne politike.

               •Supsidijarnost (za neisključivu nadležnost)

                  Zahtjevi za sjeme regulirani su na razini Unije. Kako bi se osiguralo slobodno kretanje sjemena uvezenog iz Ujedinjene Kraljevine na unutarnjem tržištu, potrebno je djelovanje na razini Unije.

               •Proporcionalnost

                  To je jedini mogući oblik djelovanja Unije za postizanje željenog cilja.

               •Odabir instrumenta

                  Odluka je prikladan instrument za tu tehničku provedbu postojećih zahtjeva.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo

               •Savjetovanja s dionicima

                  Države članice obaviještene su i s njima se savjetovalo u okviru Stalnog odbora za bilje, životinje, hranu i hranu za životinje. Nije provedeno zasebno savjetovanje jer se inicijativa odnosi samo na tehničku provedbu postojećih pravila, a u prošlosti se u okviru sličnih inicijativa nije provodilo zasebno savjetovanje.

               •Prikupljanje i primjena stručnog znanja

                  Komisija je provela zakonodavnu analizu u suradnji s Ujedinjenom Kraljevinom. Ujedinjena Kraljevina prenijela je i učinkovito provela te direktive te je ispunila njihove zahtjeve prije povlačenja iz Unije. Ujedinjena Kraljevina obavijestila je Komisiju da se to zakonodavstvo neće promijeniti i da će se nastaviti primjenjivati od 1. siječnja 2021.

               •Procjena učinka

                  Riječ je o odluci isključivo tehničke prirode kojom se provode postojeća pravila te stoga procjena učinka nije potrebna.

               •Primjerenost i pojednostavnjenje propisa

                  Prijedlog nije povezan s REFIT-om. Prijedlogom će se zadržati trgovina poljoprivrednim sjemenom između Ujedinjene Kraljevine i Unije. Jednakovrijednost bi stoga pridonijela održavanju stalne opskrbe visokokvalitetnim sjemenom u Uniji. Prijedlog ne utječe na troškove usklađivanja za subjekte. „Digitalna provjera” nije primjenjiva na ovaj prijedlog.

               •Temeljna prava

                  Nije primjenjivo

               4.UTJECAJ NA PRORAČUN

                  Nema

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  Nije primjenjivo

               •Dokumenti s objašnjenjima (za direktive)

                  Nije primjenjivo

               •Detaljno obrazloženje posebnih odredaba prijedloga

                  Jedinstvenom materijalnom odredbom u prijedlogu Ujedinjena Kraljevina dodaje se na popis zemalja za koje je priznata jednakovrijednost pregleda i održavanja sorata sjemenskih usjeva raznih vrsta žitarica na terenu i jednakovrijednost proizvedenog sjemena. To se temelji na ispitivanju važećeg zakonodavstva Ujedinjene Kraljevine i zaključku da njezini zahtjevi i sustav pružaju ista jamstva kao i sustav Unije. Nakon dodavanja Ujedinjene Kraljevine na taj popis dopušta se uvoz sjemena iz Ujedinjene Kraljevine u Uniju te održavanje odgovarajućih sorata u Ujedinjenoj Kraljevini.

               2020/0379 (COD)

               Prijedlog

               ODLUKE EUROPSKOG PARLAMENTA I VIJEĆA

               o izmjeni odluka Vijeća 2003/17/EZ i 2005/834/EZ o jednakovrijednosti pregleda na terenu i provjera postupaka održavanja sorata poljoprivrednih biljnih vrsta koje se provode u Ujedinjenoj Kraljevini

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskog gospodarskog i socijalnog odbora
                  2
               ,

               u skladu s redovnim zakonodavnim postupkom,

               budući da:

               (1)Odlukom Vijeća 2003/17/EZ
                  3
                propisano je da se pregledi usjeva na terenu koji se provode na određenim sjemenskim usjevima u trećim zemljama navedenima na popisu u određenim uvjetima smatraju jednakovrijednima s pregledima usjeva na terenu koji se provode u skladu sa zakonodavstvom Unije i da se sjeme određenih vrsta koje se proizvodi u tim zemljama u određenim uvjetima smatra jednakovrijednim sa sjemenom koje se proizvodi u skladu sa zakonodavstvom Unije.

               (2)Odlukom Vijeća 2005/834/EZ
                  4
                utvrđuju se pravila  o jednakovrijednosti provjera postupaka održavanja sorata provedenih u određenim trećim zemljama. Njome se utvrđuje da službene provjere postupaka održavanja sorata koje se provode u trećim zemljama i koje provode tijela navedena u Prilogu toj odluci za vrste obuhvaćene direktivama na koje se upućuje za svaku od tih zemalja pružaju ista jamstva kao i provjere koje provode države članice.

               (3)Ujedinjena Kraljevina prenijela je i učinkovito provela direktive Vijeća 66/401/EEZ
                  5
               , 66/402/EEZ
                  6
               , 2002/53/EZ
                  7
               , 2002/54/EZ
                  8
               , 2002/55/EZ
                  9
                i 2002/57/EZ
                  10
               , kao i njihove provedbene akte. Tim se aktima utvrđuju pravila na temelju kojih se tim direktivama Vijeća priznaje jednakovrijednost.

               (4)Pravo Unije, uključujući odluke 2003/17/EZ i 2005/834/EZ, primjenjuje se na Ujedinjenu Kraljevinu i u Ujedinjenoj Kraljevini tijekom prijelaznog razdoblja koje završava 31. prosinca 2020., u skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (Sporazum o povlačenju), a posebno njegovim člankom 126. i člankom 127. stavkom 1.

               (5)S obzirom na istek prijelaznog razdoblja predviđenog u Sporazumu o povlačenju Ujedinjena Kraljevina podnijela je Komisiji zahtjev za priznavanje jednakovrijednosti, od 1. siječnja 2021., sjemena krmnog bilja, sjemena žitarica, sjemena repe i sjemena uljarica i predivog bilja proizvedenih u Uniji i u skladu s direktivama 66/401/EEZ, 66/402/EEZ, 2002/54/EZ, 2002/55/EZ i 2002/57/EZ.

               (6)Ujedinjena Kraljevina zatražila je i priznavanje jednakovrijednosti u pogledu provjera postupaka održavanja sorata koje se provode u Ujedinjenoj Kraljevini u skladu s tim direktivama te Direktivom 2002/53/EZ.

               (7)Obavijestila je Komisiju da se njezino zakonodavstvo, u koje su te direktive prenesene, neće promijeniti i da će se nastaviti primjenjivati od 1. siječnja 2021.

               (8)Komisija je ispitala relevantno zakonodavstvo Ujedinjene Kraljevine i njegovu jednakovrijednost sa zahtjevima Unije te zaključila da se pregledi sjemenskih usjeva na terenu provode na odgovarajući način te da ispunjavaju uvjete iz Priloga II. Odluci 2003/17/EZ i odgovarajuće zahtjeve direktiva 66/401/EEZ, 66/402/EEZ, 2002/54/EZ i 2002/57/EZ.

               (9)Stoga je primjereno priznati jednakovrijednost pregleda na terenu koji se provode u pogledu sjemena proizvedenog u Ujedinjenoj Kraljevini i koje su službeno certificirala njezina tijela, kako bi se izbjegli nepotrebni poremećaji u trgovini nakon isteka prijelaznog razdoblja.

               (10)Komisija je ispitala relevantno zakonodavstvo Ujedinjene Kraljevine i njegovu istovrijednost s odredbama o postupcima održavanja sorata u skladu s direktivama 2002/53/EZ i 2002/55/EZ. Komisija je zaključila da provjere postupaka održavanja takvih sorata koje se provode u Ujedinjenoj Kraljevini pružaju ista jamstva kao i provjere koje provode države članice.

               (11)Stoga je primjereno priznati jednakovrijednost službenih provjera postupaka održavanja sorata u Ujedinjenoj Kraljevini, uređenih direktivama 66/401/EEZ, 66/402/EEZ, 2002/53/EZ, 2002/54/EZ, 2002/55/EZ i 2002/57/EZ.

               (12)Ujedinjenu Kraljevinu stoga bi trebalo uvrstiti u Prilog I. Odluci 2008/971/EZ i Prilog Odluci 2005/834/EZ, ne dovodeći u pitanje primjenu prava Unije na Ujedinjenu Kraljevinu i u Ujedinjenoj Kraljevini u vezi sa Sjevernom Irskom u skladu s člankom 5. stavkom 4. Protokola o Irskoj / Sjevernoj Irskoj uz Sporazum o povlačenju u vezi s Prilogom 2. tom protokolu.

               (13)Odluke 2003/17/EZ i 2005/834/EZ trebalo bi stoga na odgovarajući način izmijeniti.

               (14)Budući da prijelazno razdoblje predviđeno Sporazumom o povlačenju završava 31. prosinca 2020., ova bi se Odluka trebala primjenjivati od 1. siječnja 2021.,

               DONIJELI SU OVU ODLUKU:

               Članak 1.

               Izmjene odluka 2003/17/EZ i 2005/834/EZ

               1.Prilog I. Odluci 2003/17/EZ mijenja se u skladu s točkom 1. Priloga ovoj Odluci.

               2.Prilog Odluci 2005/834/EZ izmjenjuje se u skladu s točkom 2. Priloga ovoj Odluci.

               Članak 2.

               Stupanje na snagu i datum početka primjene

               Ova Odluka stupa na snagu trećeg dana od dana objave u Službenom listu Europske unije.

               Ova se Odluka primjenjuje od 1. siječnja 2021.

               Članak 3.

               Adresati

               Ova je Odluka upućena državama članicama.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        Odluka Vijeća 2003/17/EZ od 16. prosinca 2002. o jednakovrijednosti pregleda usjeva na terenu koji se provode u trećim zemljama na sjemenskim usjevima i o jednakovrijednosti sjemena proizvedenog u trećim zemljama (SL L 8, 14.1.2003., str. 10.).

                     (2)

                        SL C , , str. .

                     (3)

                        Odluka Vijeća 2003/17/EZ od 16. prosinca 2002. o jednakovrijednosti pregleda usjeva na terenu koji se provode u trećim zemljama na sjemenskim usjevima i o jednakovrijednosti sjemena proizvedenog u trećim zemljama (SL L 8, 14.1.2003., str. 10.).

                     (4)

                        Odluka Vijeća 2005/834/EZ od 8. studenoga 2005. o jednakovrijednosti provjera postupaka održavanja sorata provedenih u određenim trećim zemljama i o izmjeni Odluke 2003/17/EZ (SL L 312, 29.11.2005., str. 51.).

                     (5)

                        Direktiva Vijeća 66/401/EEZ od 14. lipnja 1966. o stavljanju na tržište sjemena krmnog bilja (SL L 125, 11.7.1996., str. 2298.).

                     (6)

                        Direktiva Vijeća 66/402/EZ od 14. lipnja 1966. o stavljanju na tržište sjemena žitarica (SL L 125, 11.7.1966., str. 2309.).

                     (7)

                        Direktiva Vijeća 2002/53/EZ od 13. lipnja 2002. o zajedničkom katalogu sorata poljoprivrednih
                           biljnih vrsta (SL L 193, 20.7.2002., str. 1.).

                     (8)

                        Direktiva Vijeća 2002/54/EZ od 13. lipnja 2002. o stavljanju na tržište sjemena repe (SL L 193, 20.7.2002., str. 12.).

                     (9)

                        Direktiva Vijeća 2002/55/EZ od 13. lipnja 2002. o stavljanju na tržište sjemena povrća (SL L 193, 20.7.2002., str. 33.).

                     (10)

                        Direktiva Vijeća 2002/57/EZ od 13. lipnja 2002. o stavljanju na tržište sjemena uljarica i predivog bilja (SL L 193, 20.7.2002., str. 74.).

    ---documentbreak---

               EUROPSKA KOMISIJA
            Bruxelles, 23.12.2020.
            COM(2020) 853 final
            PRILOG
            Prijedlogu
            ODLUKE EUROPSKOG PARLAMENTA I VIJEĆA
            o izmjeni odluka Vijeća 2003/17/EZ i 2005/834/EZ o jednakovrijednosti pregleda na terenu i provjera postupaka održavanja sorata poljoprivrednih biljnih vrsta koje se provode u Ujedinjenoj Kraljevini

               PRILOG

               1.U Prilogu I. Odluci 2003/17/EZ tablica se mijenja kako slijedi:

               1.sljedeći unos umeće se između unosa za „CL” i „IL”:

                        „GB**

                        Ministarstvo za okoliš, hranu i ruralna područja

                        Sand Hutton, York YO41 1LZ

                        66/401/EEZ 66/402/EEZ 2002/54/EZ

                        2002/57/EZ

               _____________________

               (**)U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno člankom 5. stavkom 4. Protokola o Irskoj / Sjevernoj Irskoj u vezi s Prilogom 2. tom protokolu, za potrebe ovog Priloga upućivanja na Ujedinjenu Kraljevinu ne uključuju Sjevernu Irsku.”;

               2.u bilješci (*) sljedeći pojmovi umeću se između „CL – Čile” i „IL – Izrael”:

               „GB – Ujedinjena Kraljevina”.

               2.U Prilogu Odluci 2005/834/EZ tablica se mijenja kako slijedi:

               1.sljedeći unos umeće se između unosa za „CS” i „IL”:

                        „GB**

                        Ministarstvo za okoliš, hranu i ruralna područja

                        Sand Hutton, York YO41 1LZ

                        66/401/EEZ 66/402/EEZ 2002/54/EZ

                        2002/55/EZ

                        2002/57/EZ

               _____________________

               (**)U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno člankom 5. stavkom 4. Protokola o Irskoj / Sjevernoj Irskoj u vezi s Prilogom 2. tom protokolu, za potrebe ovog Priloga upućivanja na Ujedinjenu Kraljevinu ne uključuju Sjevernu Irsku.”;

               2.u bilješci (*) sljedeći pojmovi umeću se između „CS – Srbija i Crna Gora” i „IL – Izrael”.

                  „GB – Ujedinjena Kraljevina”.